După sute de mesaje primite de la oameni, AirLiquide Vitalaire răspunde publicului și ziarului: ”Colaborăm cu autoritățile române” Multinaționala care și-a escrocat pacienții și statul reacționează la doar cîteva ore după ce publicul Gazetei i-a umplut căsuțele de e-mail!

vineri, 13 ianuarie 2017, 7:02

Investigație de Mirela Neag, Răzvan Luțac și Cătălin Tolontan

Strania poveste a unei firme de pe o stradă pariziană.

Și exemplul a ce pot face oamenii cînd se implică, împreună.

Necăjită că AirLiquide Vitalaire nu are nici o reacție după dezvăluirile fraudelor la adresa bolnavilor vulnerabili din România, o cititoare a Gazetei, stabilită de mulți ani în Occident, caută și găsește pe Rue d’Arcueil sediul companiei.

Cînd ne spune că și-a luat o jumătate de zi din concediu ca să ajungă sediul firmei din sudul Parisului, o întrebăm: ”Ce v-a mânat? De ce v-ați dus acolo?”.

”M-am gîndit și eu de ce. La început n-am știut de ce m-am dus”.

”Pentru ca toată lumea să se bucure de libertate”

Vizitatoarea intră în sediul AirLiquide Vitalaire din suburbia Gentilly.

Clădirea masivă adăpostește firma-lider mondial al comerțului cu gaze industriale.

Românca poartă cu ea un plic gros, în care înghesuie printuri cu traducerile articolelor Gazetei.

Povestește: ”După ce i-am explicat și dat documentele tipei de la recepţie, am ieşit şi m-am lovit, la propriu, de un panou”.

3.000 de pacienți români, grav bolnavi, au fost dați în judecată de AirLiquide Vitalaire

”Vitalaire e gard în gard – dar la propriu gard în gard! – cu colegiul Rosa Parks. E imposibil să ieşi sau să intri în sediul lor fără să te ştergi cu umărul de panoul ăsta şi de puştani de toate culorile, guralivi şi plini de viaţă, care ies sau intră în curtea şcolii”.

Pe panou scrie: ”Până în ziua de azi, cred că suntem pe Pământ ca să trăim, să înflorim şi să facem tot posibilul ca să facem această lume mai bună, pentru ca toată lumea să se bucure de libertate”.



Asta văd copiii în fiecare zi, lîngă sediul AirLiquide Vitalaire.

”Cred că asta căutam acolo”, spune cititoarea.

”Și nu sînt exasperată, sînt revoltată”, încheie ea.

Sute de mesaje către șefii corporației

Din motive diferite, sute de oameni reacționează ieri la articolul ziarului și trimit emailuri oficialilor AirLiquide Vitalaire.

Oamenii citiseră textul în care CNAS comunică datele oficiale ale controlului: ”Vitalaire a decontat 1.500 de morți în trei ani, în 41 de case județene plus municipiul București”.

După doar cîteva ore se întîmplă ceea ce nu se întîmplase vreme de aproape două luni.

Vitalaire răspunde. Publicului și ziarului.

”Analizăm această situație”

Toți cei care au scris primesc același mesaj.

”Stimate domnule/doamnă Popescu,

Am luat cunoștință de mesajul dumneavoastră. Analizăm această situație.

În plus avem în derulare un audit extern, implementat de către o firmă specializată și colaborăm cu autoritățile române.

Cu considerație,

Frank Barone

Vitalaire România”.

Firma răspunde și ziarului, pentru prima oară în toată această perioadă.

Cine e Frank Barone, omul care semnează?

Auditor în 30 de țări

Din 2012, Barone e director general adjunct la Air Liquide – divizia LVL Médical, cu sediul la Lyon.

Deși nu există o comunicare oficială a rolului său, cel mai probabil Frank Barone se ocupă de controlul contabil și operațional în ”criza România”.

Domeniile sale de expertiză sînt controlul și auditul, pe care le-a exersat în 30 de țări.

În afara AirLiquide Vitalaire, Frank Barone are experiența lucrului pentru încă trei ”granzi” industriali.

Între 1987 și 1991, este angajat ca auditor la Veolia, multinaționala specializată în rețele de apă.

Apoi, între 1991 și 1995 lucrează la departamentul de control internațional la Lafarge, colos mondial pe piața cimentului și a prefabricatelor.

Și, între 2005 și 2012, înainte să vină la AirLiquide Vitalaire, Barone lucrează pentru nemții de la Brenntag, liderul de produse chimice pentru industrie.

Frank Barone nu este singurul înalt angajat al AirLiquide Vitalaire care urmărește cu mare atenție ce se întîmplă în România.

Pentru încă cel puțin doi șefi, situația e mult mai complicată.

Augustin și Charlet

Conform termene.ro, AirLiquide Vialaire România SRL este deținută de Vitalaire GmbH din Germania și de firma românească Hypnoclinic din Iaşi.

Iar administratori sînt Piere-Emmanuel Augustin și Jean Luc Andre Charlet.

Administratorii sînt responsabili legal și ei vor fi citați în curînd de către procurorii din Iași, susțin surse judiciare.

Primul administrator al afacerii din România, Piere-Emmanuel Augustin, are 50 de ani.

El lucrează de 25 de ani la compania-mamă și, din 2015, a fost promovat director al sectorului medical al Air Liquide pe America de Sud: Brazilia, Chile, Uruguay și Argentina. Piață, nu glumă!

Locuiește la Sao Paulo, Brazilia.

Jean Luc Andre Charlet apare pe actele proceselor lîngă Dragoș Bobu

Drumul pînă la Parchetul din Iași va fi un pic mai scurt pentru cel de-al doilea administrator, Jean Luc Andre Charlet.

Charlet, 61 de ani, locuiește în Hamburg.

El apare ca administrator și la companii nemțești de profil, care comercializează concentratoare de oxigen, printre care Fabig-Peters Medizintechnik GmbH & Co. KG Arnstadt.

Numele lui Jean Luc Andre Charlet este folosit de Vitalaire în procesele din România, alături de cel al avocatului Dragoș Bobu.

E vorba de procesele în care, potrivit documentelor prezentate de ziar din interiorul companiei, pistă pe care procurorii o investighează, AirLiquide Vitalaire utilizează pe scară extinsă documente false ca să-și execute datornicii!

Asta pînă cînd

Și nu e tot.

Pe unii dintre acești bolnavi conectați la aparatele de oxigen firma îi decontează și după deces.

Plătește Casa de Asigurări de Sănătate. De fapt, plătește contribuabilul.

1.500 de cazuri sînt descoperite la prima cercetare de către statul român, doar pe anii 2014-2016!

Afacerea merge strună.

Asta pînă cînd, ca în ”Strania poveste a lui Benjamin Button”, bătrînii muribunzi se transformă în adulți puternici, oamenii în toată firea întineresc și tinerii se fac la loc copii.

Apoi, puștii încep să năvălească pe poarta școlii lor generale, însoțiți de mirosul vechi de trandafiri, și se împing amical, și rîd unii la alții, că de asta sîntem pe Pămînt.

”Pentru ca toată lumea să se bucure de libertate”.

Toate episoadele investigației GSP în cazul Vitalaire.